ECDA7009C: Hyrwyddo’r Gymraeg
Dadansoddwch yn feirniadol i ba raddau y mae cynlluniau presennol ar gyfer hyrwyddo'r Gymraeg yn effeithiol heddiw. Mesurwch hyfywedd modelau ieithyddol a defnyddiwch ddata cyfredol ac astudiaethau i gyfoethogi eich gwaith. 
Yn 2011 cafodd y Gymraeg statws swyddogol am y tro cyntaf gyda phasio Mesur y Gymraeg (Cymru) 2011. Rhoddodd y darn hwn o ddeddfwriaeth statws newydd i’r iaith o fewn Cymru, gan roi “statws swyddogol i’r Gymraeg yng Nghymru, gan ei gwneud yr unig iaith swyddogol drwy hawl (de jure) mewn unrhyw ran o’r Deyrnas Unedig, gyda’r Saesneg yn swyddogol fel mater o drefn (de facto).” (Llywodraeth Cymru, 2022, t.9) Roedd yn cynnwys y datganiad ‘na ddylid trin y Gymraeg yn llai ffafriol na’r Saesneg’.(Mesur y Gymraeg (Cymru) 2011) Yr hyn a olygwyd gan y datganiad hwn oedd y dylid, mewn rhai achosion, gwneud ymdrech i ddyrchafu’r Gymraeg, a’i gosod mewn sefyllfaoedd ble nad oedd ganddi’r un statws â’r Saesneg o’r blaen. Fel mae nifer wedi nodi, roedd deddfwriaeth 2011 yn gam arwyddocaol: 
The declaration in the Welsh Language (Wales) Measure 2011 of Welsh as an official language is an historic achievement in order to allow the Welsh language to continue to develop into the 21st century. (Vacca, 2013, t.136)
Sefydlodd Mesur y Gymraeg rôl Comisiynydd y Gymraeg, gan ddod â Bwrdd yr Iaith i ben ac fe drosglwyddwyd nifer o swyddogaethau’r Bwrdd i uned iaith Llywodraeth Cymru. Prif waith y Comisiynydd newydd fyddai gweithredu’r system newydd o safonau mewn perthynas â’r Gymraeg, a monitro cydymffurfiaeth sefydliadau cyhoeddus â’r safonau hynny.
Bydd yn traethawd yma yn ceisio dadansoddi effaith y Mesur a’r Safonau ar y Gymraeg o fewn y gweithle. Bydd yn gosod y Mesur a’r safonau o fewn cyd-destun ehangach, gan ystyried rhai o’r heriau a beirniadaethau o’r ddeddfwriaeth yn y cyfnod cynnar. Wrth edrych ar bedair awdurdod lleol yn benodol, bydd yn mynd ymlaen i ddadlau bod y gyfundrefn safonau wedi gosod fframwaith a strwythur gwerthfawr i sefydliadau ddatblygu eu defnydd o’r Gymraeg. Trwy edrych ar awdurdodau unigol, bydd yn dadlau bod modd gweld microcosm o’r sefyllfa cynllunio ieithyddol ehangach yng Nghymru a model y mae modd adeiladu arno wrth symud ymlaen. 
Arwyddocâd deddfwriaeth
Yn gyntaf, mae gwerth edrych ar yr arwyddocâd o gael deddfwriaeth i warchod a hybu iaith leiafrifol fel y Gymraeg. Erbyn pasio’r Mesur, roedd rhai yn ystyried nad oedd Deddf Iaith 1993 yn ddigonol i weld ffyniant yn y Gymraeg at y dyfodol, ac i wir frwydro’r shifft ieithyddol. Dywedodd Vacca, “one of the limits of the Welsh language schemes introduced by the Welsh Language Act 1993 is that they do not create any real rights with regard to the use of Welsh.” (2013, t.131) Roedd teimlad bod gormod o amrywiaeth, a gormod o ddibyniaeth ar awydd o fewn sefydliadau unigol i weithredu cynlluniau cadarn. Nid oedd hyn yn rhoi sicrwydd i’r rhai oedd yn dymuno derbyn gwasanaethau Cymraeg y byddai rhai ar gael. Felly, y gobaith gyda Mesur y Gymraeg oedd y byddai cyfundrefn clir yn rhoi arweiniad i sefydliadau cyhoeddus o ran eu dyletswyddau, ac eglurder i’r cyhoedd am y gwasanaethau oedd ar gael. 
Mae deddfwriaeth i warchod neu ddyrchafu iaith leiafrifol yn cael ei ystyried yn arwyddocaol ac yn enghraifft o gynllunio statws, sy’n bwysig mewn ymdrechion i adfer a chryfhau iaith leiafrifol: “Status planning, which refers to the allocation of new functions to a language...affects the role a language plays within a given society.” (Mesthrie et al, 2009, t.372) Disgrifia Colin Williams y defnydd o ddeddfwriaeth yng nghyd-destun dirywiad ‘pileri’ traddodiadol cynhyrchiad ac atgynhyrchiad iaith sef y cartref, y gymuned ac yn y blaen a dywed, 
These pillars of production and reproduction appear to be weakening and, in consequence, a great deal of collective energy has been focused on navigating minority interestes into the mainstream of statutory education, local government, the media and representative political assemblies. (Williams, 2013, t.101)
Rhoddir hyn mewn cyd-destun Ewropeaidd ehangach gan Williams ble disgrifia sut y bu sylweddoliad bod angen i hawliau a safle ieithoedd lleiafrifol gael eu cydnabod a’u gwarchod mewn deddfwriaeth. Dyma mae Williams yn disgrifio fel “linguistic turn”. (2013, t.103). Roedd dylanwad cyfraith hawliau dynol Ewropeaidd yn golygu bod rhyddid a gofod newydd i ieithoedd lleiafrifol, a’r cyfle i ddatblygu deddfwriaeth a pholisïau er mwyn eu cefnogi. Fodd bynnag, dywed ymhellach nad oedd y cyfle hwn bob tro yn trosglwyddo i fywyd bob dydd, gan ddyfynnu Woeherling a ofynnodd a yw hawliau ieithyddol yn rhai sylfaenol, neu rhai sy’n ddibynnol ar gyd-destun. Cyfeiria Williams at y sefyllfa yng Ngwlad y Basg gan ddweud: 
no matter how difficult it might appear at the time to pass legislation allowing for Basque to be used in public administration, without a corresponding investment in the supportive infrastructure, such legislation is likely to remain as a token of intent. It is recognised that building capacity so as to implement government plans and schemes so often lags behind the declaration of rights. (Williams, 2013, 107)
Rhaid, felly, i unrhyw ddatganiad o statws gael ei chefnogi gyda seilwaith a chyfundrefnau i roi hynny ar waith. Ni all hyn ddigwydd mewn mannau dethol yn unig; rhaid i ieithoedd dderbyn cydnabyddiaeth ffurfiol mewn ystod eang o beuoedd er mwyn gwrthsefyll hegemoni’r iaith neu ieithoedd mwyafrifol yn eu cymunedau. Mae’n bwysig bod ewyllys a strwythurau ymarferol yn cefnogi’r datganiad ddeddfwriaethol. 
Cyd-destun
Beth yw’r strwythurau sy’n rhoi cyd-destun ehangach i Fesur y Gymraeg, felly? Nid yw’r Mesur a’r safonau yn gweithredu mewn gwagle ac mae’n ddefnyddiol edrych ar y cyd-destun polisi. Deunaw mis ar ôl gosod y safonau cyntaf[footnoteRef:1], cyhoeddodd Llywodraeth Cymru y weledigaeth o gyrraedd miliwn o siaradwyr erbyn 2050. (Llywodraeth Cymru, 2017a) Roedd hyn yn digwydd mewn hinsawdd ble roedd beirniadaeth llafar o’r Mesur, y Comisiynydd a gallu’r safonau i fod yn effeithiol gydag ymgynghoriad ar ddyfodol y gyfundrefn yn cael ei chyhoeddi ym mis Awst 2017. (Llywodraeth Cymru, 2017b) Gellid cwestiynu i ba raddau oedd cynllunio ieithyddol a datblygiad polisi o ran y Gymraeg yn broses cydlynus yn y cyfnod yma. Roedd cryn dipyn o ansicrwydd ynghylch y dyfodol, ac amheuaeth a fyddai’r Comisiynydd y rhan o’r darlun. Yn sicr, roedd awydd gwleidyddol i weld newid a thrawsnewidiad o’r modd yr oedd y safonau’n cael eu gweithredu.[footnoteRef:2]  [1:  Gosodwyd hysbysiadau cydymffurfio ar gyrff Rheoliadau Rhif 1 (Gweinidogion Cymru, Awdurdodau Lleol a’r Parciau Cenedlaethol) ar 30 Medi 2015 e.e. cyngor-sir-gâr.pdf (comisiynyddygymraeg.cymru) yn dilyn cymeradwyo’r Rheoliadau ym mis Mawrth 2015: Microsoft Word - (W) Welsh Language Standards (No 1) Regulations 2015(w) (laying version .doc (legislation.gov.uk)]  [2:  'Laborious' Welsh language rules on hold for private firms - BBC News, *Cefnogi a hybu’r Gymraeg (senedd.cymru)] 

O fewn strategaeth Cymraeg 2050, mae 3 chyfeiriad at y safonau, un cyfeiriad at y Comisiynydd, a does dim un cyfeiriad at Fesur y Gymraeg.[footnoteRef:3] O ystyried arwyddocâd amlwg y ddeddfwriaeth, a’r fframwaith sylweddol a grëwyd gan y safonau i ddatblygu gwasanaethau Cymraeg, mae cyn lleied o gyfeiriad atynt o fewn y strategaeth yn syndod. Ar y pryd, roedd y Llywodraeth yn ymgynghori ar ddiddymu rôl y Comisiynydd. Ymysg argymhellion y papur gwyn oedd: [3:  O fewn testun y strategaeth. Mae’r Comisiynydd a’r Mesur wedi eu cynnwys fel cyfeirnodau ac yn y llyfryddiaeth. Termau chwilio: Comisiynydd/Chomisiynydd/Gomisiynydd; Mesur/Fesur; Safonau.] 

i. Dylid sefydlu un prif gorff i fod yn gyfrifol am hybu'r Gymraeg ac am fonitro a gorfodi cydymffurfiaeth â'r Safonau.
ii. Y corff hwnnw fydd Comisiwn y Gymraeg ac felly dylid diddymu Comisiynydd y Gymraeg.(Llywodraeth Cymru, 2017b, t.5)
Teg fyddai dweud bod yr ansicrwydd yma wedi llesteirio ac oedi cynnydd adeiladol o safbwynt gosod a monitro cydymffurfiaeth â’r safonau. Roedd amheuaeth ynghylch awdurdod y Comisiynydd ac ynghylch pwy oedd â chyfrifoldeb yn golygu diffyg cynnydd. Fel nododd adroddiad Pwyllgor Diwylliant y Cynulliad,
Mae diffyg eglurder o ran rolau a chyfrifoldeb, a cholli momentwm yn y blynyddoedd ers i Fesur 2011 gael ei gyflwyno yn peri pryder, a bydd angen mynd i’r afael â hyn wrth symud ymlaen. (Cynulliad Cenedlaethol Cymru, 2019, t.7)
Oedd strategaeth Cymraeg 2050, felly, yn rhoi digon o ystyriaeth i rôl y Comisiynydd a’r safonau o fewn y darlun polisi a chynllunio ieithyddol ehangach yng Nghymru ar y pryd?
Gobaith y traethawd hwn yw ystyried dylanwad y safonau ar y Gymraeg o fewn y gweithle. Ond, fel sydd eisoes wedi nodi, nid yw’r safonau yn gweithredu mewn gwagle. Os edrychwn ni ar gyfeiriadau o fewn strategaeth Cymraeg 2050 at y gweithle, mae’n gosod y nod canlynol: 
Cynyddu’r defnydd o’r Gymraeg yn y gweithle ar draws pob sector. (2017a, t.51)
O ystyried bod y sector gyhoeddus yn cyflogi 323,000 o bobl, (Llywodraeth Cymru, 2023, t.4)  a bod strwythur mewn lle i fod yn gweithio i greu newid bwriadus a sylfaenol o fewn y sector hynny, mae peidio â chyfeirio at y safonau a’r Mesur yn fwy amlwg o fewn y strategaeth yn rhywbeth i’w gwestiynu. Ond, efallai bod gosod y cyd-destun gwleidyddol ehangach yn helpu deall hyn yn well. 
Ymysg y feirniadaeth o’r Mesur ar y pryd oedd bod gofynion y safonau yn rhy gymhleth a’r broses yn rhy fiwrocrataidd. Gellid rhoi peth o’r bai am hyn ar y ffordd oedd y Mesur wedi ei ddrafftio. Roedd rhai yn poeni nad oedd yn ddigon eglur, nac yn sicrhau hawliau digonol i siaradwyr Cymraeg, gan osod gormod o bwyslais ar weinyddiaeth mewnol sefydliad y Comisiynydd. Fel noda Catrin Fflur Huws, 
the extensive focus in the 2011 Measure on the Welsh Language Commissioner has the effect of bypassing both the individual citizen as the user and the organisation as the provider of bilingual services to a significant degree. (2017, t.87)
Mae ymchwil yn dangos nad ydy siaradwyr Cymraeg yn debygol o ofyn am wasanaeth Cymraeg os nad yw’r cynnig yn un amlwg[footnoteRef:4] felly mae’n rhaid i sefydliad gynllunio gwasanaethau a gweithlu mewn ffordd sy’n mynd i rhoi’r cynnig yn hwylus a diofyn. I Huws, doedd dyluniad y Mesur ddim yn rhoi’r pwyslais cywir a dylai fod wedi ystyried sut i hwyluso defnydd o’r Gymraeg mewn ffordd mwy rhagweithiol. “By considering how to motivate the use of Welsh in the public domain effective language planning can lead to the normalisation of its use.” (2017, t.87) I Huws, roedd gosod y disgwyliadau o ran darpariaeth gwasanaethau yn y rheoliadau yn hytrach nag yng nghorff y ddeddfwriaeth yn cario risg o leihau eu gwerth a dywed “my contention...is that this type of bilingual normalisation could have been developed more effectively in the 2011 Measure if user entitlements were detailed in the legislation” (2017, tt.87-88) yn hytrach nag o fewn is-ddeddfwriaeth y rheoliadau a’r hysbysiadau cydymffurfio sy’n cael eu gosod ar sefydliadau.  [4:  Gweler, er enghraifft adroddiad Cyngor ar Bopeth, Hefyd ar gael yn Gymraeg: deall y defnydd a'r diffyg defnydd o wasanaethau Cymraeg (2015)] 

Ymateb i’r feirniadaeth
Felly, i ba raddau mae modd dweud bod gweithrediad y safonau a’r mesur wedi ymateb i’r feirniadaeth cynnar a cheisio addasu ar hyd y blynyddoedd? Mae gweithrediad y safonau wedi gorfodi’r Comisiynydd, a’r sefydliadau, i ddysgu wrth fynd. Mae gwersi wedi eu dysgu, ac arferion da wedi eu casglu. 
Er mwyn ceisio deall hyn yn well, bydd y traethawd nawr yn edrych yn fanylach ar rai agweddau o ddefnyddio’r Gymraeg o fewn y gweithle.  
Mae’r cysyniad o ddefnyddio iaith leiafrifol mewn peuoedd gwahanol yn un sy’n gydnabyddedig ac un o’r peuoedd hynny yw’r gweithle neu fyd gwaith. Yn Nghatalonia, mae academyddion wedi ystyried trobwyntiau mewn bywyd fel rhai sy’n allweddol o ran defnydd o iaith leiafrifol. Maen nhw’n galw’r cyfnodau yma yn mudes (muda yn unigol). Ar y pwyntiau yma mewn bywyd mae unigolion yn gwneud dewisiadau – nid o reidrwydd yn rhai sy’n wybyddus iddynt – am ba iaith maen nhw’n dewis siarad: “specific geographical junctures where individuals enact significant changes in their linguistic repertoire.” (Pujolar a Gonzàlez, 2013, t.139) Dywed Pujolar a Gonzàlez bod hyn yn gallu digwydd wrth ddechrau ysgol gynradd, wrth ddechrau addysg bellach, wrth gwrdd â phartner, wrth gael plant ac wrth ddechrau ym myd gwaith, gan ganfod bod “most mudes happening when people entered the labor market” (Pujolar & Gonzàlez, 2013, t.143).  
Mae defnydd unigolion o iaith mewn cyd-destun fel hyn yn rhywbeth y gallwn ei ystyried i fod yn oddrychol; mae’n agored i’w dehongliad personol nhw o’r sefyllfa. Mae unigolion sy’n siarad iaith leiafrifol yn gwneud dewisiadau bach, cyson bob dydd ynghylch pa iaith i’w siarad mewn unrhyw sefyllfa ac mae hyn yn gysylltiedig â phŵer a normau ieithyddol. (Fairclough, 1989) 
Felly mae’n bwysig bod cynllunio ieithyddol yn cynorthwyo ac yn annog pobl i allu gwneud y dewisiadau sy’n ffafrio defnyddio’r iaith leiafrifol. Rydym yn ymwybodol o hyn yng nghyd-destun y Cynnig Rhagweithiol[footnoteRef:5] a’r angen i’r cwsmer neu ddefnyddiwr gwasanaeth cal gwybod yn glir fod eu dewis iaith ar gael. Sut, felly, mae’r sefydliadau sy’n gweithredu’r safonau yn rhoi hynny ar waith? [5:  Pecyn Gweithredu’r Cynnig Rhagweithiol ] 

Edrych ar y data
Yn unol â safon 158 mae gofyn i sefydliadau greu adroddiad blynyddol o’u cydymffurfiaeth â’r safonau.[footnoteRef:6] Bydd yr adran yma yn ystyried oes modd deall unrhyw beth ynghylch effaith y safonau ar sgiliau Cymraeg staff. Bydd yn cymharu dwy sir a ystyrir yn gadarnleoedd traddodiadol y Gymraeg, ac yn ddwy o siroedd cynllun ARFOR: Sir Gaerfyrddin a Cheredigion â dwy sir mewn ardaloedd â chanrannau is o siaradwyr Cymraeg sef Rhondda Cynon Taf a Blaenau Gwent. [6:  Safon 158. Atodol - Cyflenwi Gwasanaethau (1) Rhaid ichi lunio adroddiad ("adroddiad blynyddol"), yn Gymraeg, mewn perthynas â phob blwyddyn ariannol] 

Y rhesymeg dros eu dewis oedd er mwyn cael dau bâr o siroedd cymharol, â chefndiroedd tebyg o ran y Gymraeg wrth edrych ar Sir Gâr a Cheredigion, a Rhondda Cynon Taf a Blaenau Gwent. Ond hefyd, er mwyn cael cyferbyniaeth rhwng y ddau bâr o ran demograffeg a gwneuthuriad eu gweithluoedd. 
Yn 2021, dangosodd ystadegau’r Cyfrifiad ostyngiad yn y nifer o siaradwyr Cymraeg yn Sir Gâr, Ceredigion a Blaenau Gwent, ond cynnydd bychan yn Rhondda Cynon Taf. Ym Mlaenau Gwent ceir y nifer a’r ganran isaf o siaradwyr Cymraeg gyda 6.2% neu 4035 o bobl yn dweud eu bod nhw’n gallu siarad Cymraeg. (Cyfrifiad 2021) 



	Awdurdod Lleol
	Nifer
	Canran

	Ceredigion
	31,689	
	45.3

	Sir Gaerfyrddin
	72,842	
	39.9

	Rhondda Cynon Taf
	28,551	
	12.4	

	Blaenau Gwent
	4,035	
	6.2


								Cyfrifiad 2021
Isod ceir gwybodaeth am sgiliau iaith gweithluoedd y pedair sir ar gyfer 2022-23, gyda chymhariaeth â blynyddoedd blaenorol ble ‘roedd modd eu canfod. Yn unol â chod ymarfer y Comisiynydd, mae’r awdurdodau yn mesur sgiliau iaith eu staff gan ddefnyddio Fframwaith Cymdeithas Profwyr Ieithoedd yn Ewrop (ALTE)[footnoteRef:7] [7:  Cod Ymarfer i Reoliadau Safonau’r Gymraeg (Rhif 1) 2015 (comisiynyddygymraeg.cymru)] 

Ceredigion
	
	2022-23
	2021-22
	2018-19

	Lefel 4 + 5
	47%
	47%
	48%

	Lefel 2 + 3
	20%
	20%
	18%

	Lefel 1
	29%
	30%
	30%

	Dim sgiliau
	3%
	4%
	


		        (Cyngor Sir Ceredigion, 2023, t.23 & Cyngor Sir Ceredigion, 2022, t.20)
Sir Gaerfyrddin
	
	2022-23
	2021-22
	2018-19

	Lefel 4 + 5
	25% (1246)
	28% (1372)
	Dim data

	Lefel 2 + 3
	26% (1315)
	28% (1383)
	Dim data

	Lefel 1
	32% (1576)
	33% (1614)
	Dim data

	Dim sgiliau
	8% (382)
	10% (490)
	Dim data


           (Cyngor Sir Gaerfyrddin, 2023a, tt.41-42)
Blaenau Gwent (gallu i siarad Cymraeg)
	
	2022-23
	2021-22
	2018-19

	Yn rhugl
	1% (45 unigolyn)
	1% (33 unigolyn)
	Dim data

	Yn eithaf da
	1% (16)
	1% (17)
	Dim data

	Yn gymedrol
	4% (127)
	5% (123)
	Dim data

	Ychydig
	12% (349)
	12% (297)
	

	Dim gallu
	45% (1336)
	53% (1312)
	

	Heb ymateb
	37% (1114)
	26% (701)
	


(Cyngor Bwrdeistref Sirol Blaenau Gwent, 2023, t.35)
Rhondda Cynon Taf
	
	2022-23
	2021-22
	2018-19

	Lefel 4 + 5 (rhugl)
	9.6% (690)
	Dim data
	6.95% (491)

	Lefel 2 + 3
	7.2% (523)
	
	6.29% (444)

	Lefel 1
	38.8% (2806)
	
	31.99% (2261)

	Dim sgiliau
	41.3% (2985)
	
	54.78% (3871)


(Cyngor Bwrdeistef Sirol Rhondda Cynon Taf, 2023, t.16 & Cyngor Bwrdeistref Sirol Rhondda Cynon Taf, 2020, tt.11-13)
Gwelwn o’r data uchod bod y darlun wedi aros yn gymharol gyson yn achos Ceredigion, gyda bron i hanner y gweithlu yn meddu ar sgiliau lefel uwch. Gwelwn hefyd leihad bychan o un pwynt canran yn y nifer oedd yn adrodd nad oedd ganddynt sgiliau Cymraeg. Gall hyn fod yn arwydd o ymdrechion y cyngor i gynyddu ymwybyddiaeth y gweithlu o’r Gymraeg. Yn yr adroddiad, maent yn nodi  “Er mwyn ceisio lleihau’r nifer o weithwyr sydd yn nodi nad oes ganddynt unrhyw sgiliau Cymraeg, bydd y Cyngor yn annog Swyddogion i gwblhau’r pecyn e-ddysgu 10 awr ‘Croeso Cymraeg’ sydd wedi ei datblygu gan y Ganolfan Dysgu Cymraeg Cenedlaethol.”(Cyngor Sir Ceredigion, 2023, t.23)
Yn Sir Gaerfyrddin, mae’r ystadegau yn dangos darlun ychydig llai cadarnhaol o ran niferoedd y staff sydd â’r gallu i weithredu yn Gymraeg, gyda gostyngiad ym mhob categori. Eto, mae lleihad yn y nifer sy’n nodi nad oes ganddynt sgiliau Cymraeg, gyda’r awdurdod yn nodi, “Gwnaed gwaith sylweddol yn ystod y flwyddyn i symud staff oddi ar lefel 0.” (Cyngor Sir Gaerfyrddin, 2023, t.41) Byddai angen ymchwil pellach i gael gwell dealltwriaeth o’r darlun sgiliau staff lefel uwch yn Sir Gâr, a beth yw achos y lleihad yn ystod y cyfnod.
Mae Blaenau Gwent yn defnyddio dull ychydig yn wahanol i adrodd sgiliau iaith staff, fel y gwelir o’r tabl. Unwaith eto, mae lleihad wedi bod yn y nifer sy’n nodi dim sgiliau. Ond gwelir hefyd canran sylweddol wedi penderfynu peidio nodi eu sgiliau Cymraeg o gwbl (26% yn 2021-22 yn cynyddu i 37% yn 2022-23). Mae hyn yn codi cwestiwn ynghylch gallu’r awdurdod i fod â darlun clir o’r sgiliau Cymraeg yn y gweithlu er mwyn cynllunio ar gyfer cynnig gwasanaethau yn y Gymraeg. Coda chwestiwn hefyd ynghylch ymwybyddiaeth o’r angen a’r rhesymeg tu cefn i ofyn cwestiynau ynghylch sgiliau iaith ymysg y gweithlu, gan fod y ganran wnaeth beidio ateb wedi cynyddu yn sylweddol o un flwyddyn i’r llall. Dangosa hyn elfen arall sy’n anodd i’w rheoli pan yn edrych ar effaith safonau ar y gweithlu: y ffaith fod adnabod sgiliau iaith yn rhywbeth sy’n gallu bod yn oddrychol i’r unigolyn.
Yn Rhondda Cynon Taf, gellir dweud bod symudiad wedi bod ar draws y continwwm ieithyddol drwyddi draw. Mae cynnydd wedi bod yn nifer o siaradwyr sy’n rhugl, a lleihad yn y rhai sy’n dweud nad oes ganddyn nhw sgiliau Cymraeg o gwbl. Yn anffodus, does dim manylion pellach ynghylch niferoedd staff sy’n derbyn gwersi Cymraeg yn adroddiadau monitro blynyddol Rhondda Cynon Taf felly mae’n anodd cael darlun o’r hyfforddiant sy’n cael ei gynnig i staff. Fodd bynnag, maen nhw’n nodi bod polisi wedi bod mewn lle ers 2017 i ofyn am y Gymraeg fel sgil dymunol ar lefel 1 o ddealltwriaeth ar gyfer bob swydd.
Un peth i’w nodi yw nad yw’r safonau yn gofyn i’r sefydliadau yma adrodd yn benodol ar y nifer o staff sy’n derbyn hyfforddiant Cymraeg, na’r lefelau astudio. Mae hyn yn wendid o ran gallu craffu ar eu hymdrechion i gryfhau sgiliau eu gweithluoedd presennol, a datblygu’r adnoddau sydd eisoes o fewn y gweithlu. Er bod modd dirnad o’r ystadegau uchod bod buddsoddiad mewn hyfforddiant yn arwain at wella sgiliau Cymraeg staff mewn rhai mannau, mae’n anodd dod i gasgliad clir os ydy’r safonau wedi cael effaith sylweddol ar y niferoedd yma mewn gwirionedd. Ond, mae’r ffaith bod y data yma yn cael ei gasglu a’i gofnodi yn cynorthwyo datblygiad y maes cynllunio ieithyddol. Trwy gasglu’r data, mae modd i’r awdurdodau unigol gynllunio ar lefel micro sut i weithredu polisïau a chynllunio’r gweithlu. Ymhellach, mae’r ystadegau yn cyfrannu at y darlun macro o gynllunio a chreu polisi iaith ar lefel genedlaethol.
Mae’r syniad o gynllunio ieithyddol ar lefelau macro, meso a micro yn un pwysig wrth edrych ar y maes yma. Gellid dweud taw yn achos defnydd o’r Gymraeg yn y gweithle o fewn y sector gyhoeddus, y micro yw’r gweithle dyddiol – gweithgaredd gan unigolion a thimoedd o fewn sefydliad. Y meso yw’r cyflogwr; y polisïau a gweithdrefnau a roddir mewn lle ganddynt er mwyn ceisio rhoi’r macro – y gyfundrefn safonau yn y senario yma – ar waith. Mae’r syniad fod angen ystyried sut mae penderfyniadau ar lefel cenedlaethol – macro – yn cael eu gweithredu ar lefel leol neu micro yn un sy’n gydnabyddedig ym maes cynllunio ieithyddol. Fel nododd Liddicoat a Baldauf, nid oes modd ystyried cynllunio ieithyddol fel rhywbeth sy’n digwydd o’r ‘top i lawr’ yn unig: “[this] implies a direct causational relationship between decisions made by those with the power to execute them and the actual results of language planning – leaving aside a role for acceptance of the language plan itself.” (2008, t.1) Mae Baldauf wedi edrych ar y continwwm o ran cynllunio ieithyddol, gan ystyried sut mae cysyniadau a thargedau uchelgeisiol ac eang yn cael eu dehongli a’u gweithredu ar lefel micro. (2006, tt.147-70) Gall hyn fod yn ffordd defnyddiol o edrych ar ddylanwad y Mesur a’r safonau ar y gweithle: gwyrdroi’r ffocws o’r top i lawr, i’r gwaelod i fyny. Hynny yw, edrych ar beth gallwn ddysgu o’r ffordd y mae sefydliadau unigol yn gweithredu’r safonau, a sut mae hynny’n cael effaith ar y lefel micro a meso.
Fel nodwyd uchod, un o fanteision casglu data am sgiliau iaith yn y gweithle yw'r gallu i greu darlun dros amser mewn modd systematig. Er mwyn dysgu o hynny, mae Comisiynydd y Gymraeg yn creu Adroddiadau Sicrwydd blynyddol sy’n rhoi trosolwg o’r sefyllfa ar draws y sefydliadau sy’n gweithredu’r safonau. Oddi fewn hynny, mae astudiaethau achos ac enghreifftiau o arfer da gall sefydliadau ddysgu ohonynt a cheisio eu hefelychu. Yn unigol, mae’n bosib nad yw’r enghreifftiau yma yn arwyddocaol ond, at ei gilydd, maent yn cyfrannu at greu darlun o’r sefyllfa mewn gweithleoedd sefydliadau cyhoeddus ar draws Cymru. Ymhellach, mae’r gyfundrefn safonau yn caniatáu adnabod problemau neu ddiffygion trwy’r broses gwynion ac ymchwiliadau’r Comisiynydd, a gosod camau mewn lle i fynd i’r afael â nhw. O hynny, mae modd adnabod gweithdrefnau effeithiol a rhannu gydag eraill. Gwelir amryw enghreifftiau o hyn yn adroddiadau sicrwydd y Comisiynydd, gan gynnwys un gan Gyngor Blaenau Gwent yn adroddiad 2022-23:
Yn ystod 2022 bu i Gyngor Bwrdeistref Sirol Blaenau Gwent baratoi cynllun gweithredu gorfodol mewn ymateb i ymchwiliad a wnaed gan y Comisiynydd oherwydd methiannau i gydymffurfio gyda safonau gwasanaethau ffôn a methiannau cysylltiedig ym meysydd recriwtio staff i gynnal gwasanaethau.(Comisiynydd y Gymraeg, 2023, t.50)
Trwy roi cynllun ar waith i gynyddu sgiliau staff presennol, a denu staff â’r sgiliau angenrheidiol i’r gweithlu, fe lwyddon nhw wneud cynnydd mewn ymateb i’r adroddiad.
Maent wedi buddsoddi mewn hyfforddiant ac wedi cael adborth da gan swyddogion oedd â dim Cymraeg cyn yr ymyrraeth hon, ac maent wedi canolbwyntio hyfforddiant ar feysydd gwaith lle gellir gwneud y gwahaniaeth mwyaf i’w gofal cwsmer. Maent wedi ystyried sut y gall technoleg eu cefnogi gyda’r gwaith... gan dderbyn bod llawer o waith i’w wneud maent wedi adnabod bod ychwanegu nifer o gamau bach ar draws y sefydliad yn gallu arwain at newidiadau mawr cadarnhaol i’w lefelau sgiliau Cymraeg ac yn bennaf i’w gofal cwsmer ar gyfer bob un o’i dinasyddion.(Comisiynydd y Gymraeg, 2023, t.50)
Dyma enghraifft o ymateb micro er mwyn gallu gweithredu’r polisi macro. Hynny yw, mae Cyngor Blaenau Gwent, wrth geisio rhoi’r safonau ar waith, wedi dod ar draws anawsterau sydd yn benodol i’w sefydliad nhw. Er bod y thema o brofi anhawster wrth recriwtio staff â sgiliau Cymraeg er mwyn gallu darparu gwasanaeth Cymraeg yn un sy’n gyffredin i sefydliadau eraill hefyd, roedd angen i’r awdurdod lleol ymateb mewn ffordd oedd yn addas iddyn nhw. Mae hyn yn dod â’r cwestiwn o’r hyn mae academyddion yn galw ‘agency’ neu bŵer unigolion i wneud dewisiadau a chreu newid oddi fewn fframwaith o gynllunio micro. (Baldauf, 2006, 155)
Byddai’n deg dweud bod y safonau yn arfogi sefydliadau ar lefel micro i gymryd cyfrifoldeb dros gynllunio ieithyddol. Mae’n gorfodi nhw i ystyried y gofynion a osodir gan y Mesur, a chymryd camau i sicrhau eu bod yn gallu eu cyrraedd. Fel mae Armstrong wedi nodi wrth edrych ar ddefnydd o’r iaith Wyddeleg mewn cymunedau yn Iwerddon, mae’n rhaid cynllunio yn ofalus a chreu ‘normau’ newydd ar gyfer defnyddio’r iaith leiafrifol mewn peuoedd newydd neu mewn peuoedd ble nad oedd ei defnydd yn arferol o’r blaen. (2012, tt.145-168) Gallwn weld hyn yng nghyd-destun y gweithle o fewn awdurdodau lleol. Er bod disgwyliadau wedi bod i ddarparu gwasanaethau yn Gymraeg ers nifer o flynyddoedd, mae gofynion y safonau wedi creu mwy o ddisgwyliadau arnynt. Er mwyn eu diwallu, maen nhw wedi gorfod cynllunio ac mae hynny yn dal i fynd yn ei flaen. Byddai modd ystyried yr ymdrechion hyn fel enghraifft o ymdrechion o’r hyn mae Fishman wedi disgrifio fel ‘reversing language shift’, ond ar lefel micro. (Fishman, 1991, pennod 9) Mae Armstrong yn amlinellu’r canlynol wrth edrych ar yr angen i hyrwyddo ac atgyfodi iaith mewn sefyllfa benodol. Dywed fod angen gofyn nifer o gwestiynau er mwyn deall y sefyllfa yn iawn:
As precisely as possible, how would one describe the planned norm of language use in the organisation? Who will use the language, in what situation, and also, why? How does the organisation understand the value of the threatened language and how will it be communicated to members? Once an organisation has clarified its language policy in this way, members can avail then selves of both selection and socialisation to build a consensus in the organisation around the desired norms of language use, creating a group that is not only able to use the minority language but also willing and positively motivated to do so. (2012, t.164)
Dyma ddadlau felly bod defnydd iaith o fewn sefydliad sy’n gweithredu’r safonau yn ficrocosm o’r iaith ar lefel genedlaethol. Mae atgyfodi iaith o fewn sefydliad (RLS) yn digwydd yn wyneb hegemoni iaith fwyafrifol ac felly mae angen gweithredu trwy ddehongli’r safonau ar lefel sefydliad unigol. Nid yw hyn wedi gallu digwydd yn gyflym nac yn hawdd i nifer, ac mae dal gwaith i’w wneud. Fel nododd yr ystadegau uchod, mae cynnydd o ran sgiliau iaith staff yn araf, ac ynghlwm â hynny, mae defnydd o wasanaethau Cymraeg yn aml yn isel. Fel noda adroddiad Blaenau Gwent 
Yn ddiddorol, canfu’r adroddiad hefyd nad yw 97% (oddeutu 64,893) o’r boblogaeth gyfan yn defnyddio’r Gymraeg fel rhan o’u bywyd bob dydd...Felly, mae’n bosibl nad yw bron hanner siaradwyr Cymraeg Blaenau Gwent (3.8%, tua 2,542) yn defnyddio eu sgiliau Cymraeg. (Cyngor Bwrdeistref Sirol Blaenau Gwent, 2020, t.4)
Er mwyn deall hyn yn well, a mynd i’r afael â’r her yma, mae disgwyl i awdurdodau lleol greu cynlluniau hybu neu hyrwyddo’r Gymraeg yn unol â safonau 145 ac 146.(Rheoliadau Safonau’r Gymraeg (Rhif 1) 2015) Amcan y safonau yw bod y sefydliadau sy’n ddarostyngedig yn ystyried sut mae eu gweithgaredd ehangach yn effeithio ar y Gymraeg, ac yn gosod camau pwrpasol mewn lle i gynyddu’r Gymraeg ym mhob agwedd. I’r awdurdodau lleol, golyga hyn ystyried sut maen nhw’n cydweithio gyda phartneriaid, yn prif-ffrydio’r Gymraeg o fewn y sefydliad ac yn rhoi ystyriaeth i effaith bob polisi a strategaeth ar y Gymraeg. 
Bydd yr adran yma yn cymryd golwg bras ar gynlluniau hybu’r pedair sir a drafodwyd uchod er mwyn rhoi amcan o’r hyn sydd wedi ei gynnwys o ran cynllunio’r gweithlu. Yn gyffredinol, mae’r strategaethau yn canolbwyntio ar y Gymraeg yn y gymuned yn hytrach nag oddi fewn i’r sefydliad. Mae gosod dyheadau ehangach fel hyn yn angenrheidiol i os yw awdurdod lleol am blethu ystyriaethau am y Gymraeg i’w gweithgareddau nhw, a chael dylanwad ar y ffordd mae partneriaid yn gweithredu o ran y Gymraeg. Ond maent hefyd yn gosod targedau o ran eu defnydd mewnol o’r iaith o ran cynyddu sgiliau staff, cynyddu cyfleoedd anffurfiol i ddefnyddio’r Gymraeg a recriwtio staff newydd â sgiliau Cymraeg. Mae Rhondda Cynon Taf yn cydnabod eu rôl fel cyflogwr sylweddol o unigolion â sgiliau Cymraeg,
Mae Cyngor Bwrdeistref Sirol Rhondda Cynon Taf yn gyflogwr mawr yn yr ardal ac yn ymrwymedig i sicrhau cyfleoedd i’r holl weithlu feithrin ymwybyddiaeth o’r iaith, ei dysgu a gwella eu sgiliau Cymraeg. Mae hyn hefyd yn ffordd uniongyrchol i ni chwarae ein rhan yn y gwaith o gynyddu niferoedd ein siaradwyr Cymraeg. (Cyngor Bwrdeistref Sirol Rhondda Cynon Taf, 2023, t.11)
Gweler isod gyfeiriadau yn strategaethau’r tair sir arall o ran sgiliau’r Gymraeg yn y gweithle.
Sir Gaerfyrddin: “Is-amcan: Sicrhau cynnydd blynyddol yn sgiliau Cymraeg weithluoedd y sector cyhoeddus” (Cyngor Sir Gaerfyrddin, 2023b, t.41) gydag ymrwymiad i weithio gyda phartneriaid sector cyhoeddus arall o fewn y sir. 
Ceredigion:[footnoteRef:8] “Maes blaenoriaeth: 2.2 Cynnal a chynyddu’r defnydd o’r Gymraeg wrth ddarparu a derbyn gwasanaethau cyhoeddus’, gyda’r ganran o staff y Cyngor sy’n medru siarad Cymraeg yn fesur o lwyddiant.” (Cyngor Sir Ceredigion, 2018, t.25) [8:  Noder nad yw strategaeth Hybu’r Gymraeg Ceredigion ar gyfer y cyfnod 2023-27 wedi ei chyhoeddi eto. Dyfynnir strategaeth 2018-23 yma o ganlyniad.] 

Blaenau Gwent: “Amcan 3: Cynyddu cyfleoedd i bobl ddefnyddio’r Gymraeg yn y gweithle.” (Cyngor Sir Blaenau Gwent, 2023, t.18)
Byddai asesiad o gynnwys y strategaethau yma yn ychwanegiad buddiol i’r darlun cynllunio iaith yng Nghymru, er mwyn rhoi amcan am ba mor realistig ac uchelgeisiol yw’r targedau a osodir. Yn 2025, bydd degawd ers i gyrff rheoliadau rhif 1 safonau’r Gymraeg dderbyn eu hysbysiadau cydymffurfio. Bydd y mwyafrif yng nghanol cyfnod gweithredu eu hail strategaeth Hybu’r Gymraeg. Byddai’n briodol cymryd golwg systematig ar y modd y mae’r awdurdodau lleol wedi ymateb i’r her o weithredu’r safonau. Wrth edrych ar Wlad y Basg, dywedodd Van der Worp,
One could conclude that the governmental bilingual policy has led to a general acceptance of Basque for informal work discourse, but has not achieved its aim of ‘normalizing’ the use of both languages for mor formal work related situations. (Van der Worp, 2019, t.420) 
I ba raddau bydd y safonau, a’r ymdrechion cysylltiedig wedi llwyddo i normaleiddio’r Gymraeg o fewn gweithleoedd awdurdodau lleol yng Nghymru? Cyfeiriwyd at feirniadaeth cynnar o’r Mesur oedd yn amheus a fyddai’r gyfundrefn yn gallu arwain at newid a chynnydd o ran defnydd o’r Gymraeg a hawliau i siaradwyr Cymraeg. Cynnig y traethawd hwn yw bod angen edrych ar y ffordd y mae’r safonau wedi galluogi i sefydliadau ymateb ar lefel micro i heriau ehangach o ran cynllunio ieithyddol, a bod hyn yn cyfrannu at y darlun macro o ran y Gymraeg. 
Wrth roi tystiolaeth i Bwyllgor Diwylliant, y Gymraeg a Chyfathrebu yn 2017 dywedodd y cyn-weinidog Alun Ffred Jones taw “holl bwrpas y ddeddfwriaeth oedd newid y ffordd roedd pobl yn gweithio, y ffordd roedd cyrff yn gweithio, a’r ffordd roedden nhw’n edrych ar y Gymraeg o fewn eu strwythurau eu hunain.” (Cynulliad Cenedlaethol Cymru, 2017, t.13)
Byddwn yn dadlau bod yr ymdrechion a buddsoddiad sy’n deillio o’r gyfundrefn safonau yn gosod sylfaen cadarn o ran y Gymraeg ar draws y sector gyhoeddus. Dim ond un darn yn y jig-so yw’r safonau a rhaid i Lywodraeth Cymru gydnabod rôl y safonau a’r gwaith cynllunio ieithyddol sy’n deillio o hynny. Fel mae Lewis wedi nodi, mae rôl Llywodraeth Cymru o fewn maes cynllunio ieithyddol wedi cynyddu yn hytrach na lleihau yn y blynyddoedd diwethaf ond mae angen iddynt gymryd ymagwedd fwy rhyngweithiol: 
...the evidence does not suggest that non-governmental actors have the capacity to confront or dictate to government....rather the Welsh Government maintains both the ability and the authority to shape the context within which its engagement with external actors takes place, which suggests that interaction and collaboration with regard to the governance of language revitalisation in Wales must be seen as taking place ‘in the shadow of hierarchy’. (Lewis, 2021, t.304)
Trwy gymryd perchnogaeth o gynllunio ieithyddol ar lefel micro, o fewn eu sefydliadau, a thrwy weithio gyda’r Comisiynydd i ddathlu ac enghreifftio arfer da, bydd modd datblygu sefyllfa yng Nghymru ble mae cynllunio ieithyddol bwriadus yn digwydd o’r gwaelod i’r top. Gellid gwyrdroi’r hierarchaeth a chreu trefn sy’n cydweithio, gydag arbenigwyr mewn cynllunio ieithyddol yn gweithredu polisïau ar lefel leol, dan fframwaith y safonau. Mae’r Comisiynydd wedi nodi bwriad i weithredu system o gyd-reoleiddio, gyda’r bwriad o “osod Safonau’r Gymraeg a’n gwaith rheoleiddio yng nghyd-destun y weledigaeth genedlaethol o gynyddu nifer siaradwyr Cymraeg a chynyddu defnydd yr iaith.” (Comisiynydd y Gymraeg, 2024) Y gobaith yw taw un ddeilliannau’r ymagwedd yma o weithredu bydd bod “sefydliadau’n cynyddu defnydd o’r Gymraeg yn fewnol, ac yn galluogi staff i fyw bywyd gwaith cyflawn drwy’r Gymraeg.”
Ymddengys taw dyma bydd y ffordd ymlaen o ran gweithredu’r gyfundrefn safonau o fewn y sector gyhoeddus. Mae’n dangos aeddfedu’r safonau a sefydliad Comisiynydd y Gymraeg. Gellid gwneud y ddadl bod y broses o osod safonau wedi dilyn patrwm tebyg i’r hyn mae Colin Williams yn amlinellu yn ei schemata ar gyfer adfer ieithoedd lleiafrifol.(Williams, 1994, tt.104-106) Hynny yw, mae gweithredu’r safonau wedi mynd trwy gyfnod o gyfreithlondeb (legitimacy) wrth i sefydliadau ddod i’w deall a dechrau eu gosod. Gellid dadlau erbyn hyn bod cyfnod o sefydliadoli (institutionalization) yn digwydd, gan eu bod wedi eu derbyn a’u hymgorffori i weithdrefnau. Y cam nesaf fydd normaleiddio, wrth i ddwyieithrwydd ddod yn sefyllfa naturiol o fewn awdurdodau lleol yng Nghymru. Efallai bod yn dehongliad hwn yn un or-syml, ond mae’n sicr bod yr holl sefydliadau sy’n gweithredu’r safonau – yn sicr yr awdurdodau lleol – ar siwrne o ran eu hymgorffori i’w gweithleoedd ac mae gwerth mewn ystyried hynny fel microcosm o’r darlun polisi a chynllunio ieithyddol ehangach o ran y Gymraeg. “Public awareness-raising is a long-term process” ac mae hynny hefyd yn wir oddi fewn i sefydliad fel awdurdod lleol. (Dewaele, J.M., Housen, A., & Li Wei, 2003, t.2)
Casgliadau
Yn ôl ymchwil gan y Comisiynydd mae cyfleoedd i ddefnyddio’r Gymraeg mewn sefydliadau cyhoeddus yn cynyddu, gyda 80% o’r siaradwyr Cymraeg a holwyd o’r farn bod cyfleoedd yn cynyddu neu’n aros yr un peth.(Comisiynydd y Gymraeg, 2023b, t.12) Yn amlwg, mae pob awdurdod lleol ar bwynt gwahanol o ran gweithredu’r safonau, o ran sgiliau eu staff, defnydd o’u gwasanaethau a gallu i gynllunio at y dyfodol. Ond, yr hyn mae’r safonau yn gwneud yw gosod fframwaith a chyfundrefn clir iddynt wrth symud ymlaen. Yr hyn sy’n bwysig yw bod yr holl bartïon sydd ynghlwm â chynllunio ieithyddol a phenderfynu ar bolisi o ran y Gymraeg yn gweithio gyda’i gilydd er mwyn datblygu ar yr hyn sy’n cael ei ddysgu o weithredu’r safonau. Byddai astudiaethau pellach ar gynnwys a gweithrediad strategaethau hybu awdurdodau lleol yn helpu rhoi darlun o’r sefyllfa ar draws Cymru, ac yn gallu adnabod themâu ar gyfer datblygu ymhellach. Yr hyn mae’r safonau yn eu gwneud yw ehangu’r defnydd o’r Gymraeg o fewn y sector gyhoeddus i fod fel bod ei defnydd yn ddi-gwestiwn yn y pendraw:  “It involves the difference between those contexts where there is no doubt about the appropriateness of using Welsh” (Williams & Morris, 2000, t.162) Roeddent yn trafod Deddf Iaith 1993 yn yr erthygl, ond mae’r gosodiad yr parhau yn wir. Rhaid i gynllunio ieithyddol greu amodau ble mae unigolion yn sicr o’u defnydd o’r iaith leiafrifol. Er gwaethaf beirniadaeth cynnar o Fesur y Gymraeg a’r safonau, gellir dweud bod y gyfundrefn safonau wedi datblygu i fan ble mae’n cael effaith ar weithleoedd awdurdodau lleol. Wrth barhau i ddatblygu, mae’n rhaid gobeithio bydd hyn yn ymestyn trwy weddill y cyrff sy’n ddarostyngedig i’r safonau, ac yn creu sylfaen ble mae’r Gymraeg yn rhan naturiol o’r gweithleoedd hynny.

